**ΒΟΥΛΗ ΤΩΝ ΕΛΛΗΝΩΝ**

**ΤΜΗΜΑ ΔΙΑΚΟΠΗΣ ΤΩΝ ΕΡΓΑΣΙΩΝ ΤΗΣ ΒΟΥΛΗΣ – Γ΄ ΣΥΝΘΕΣΗ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Σεπτεμβρίου 2018, ημέρα Τετάρτη και ώρα 10.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Παρόντες ήταν οι Βουλευτές κ.κ. Βράντζα Παναγιώτα, Καματερός Ηλίας, Ζεϊμπέκ Χουσεΐν, Καρακώστα Εύη, Τόσκας Νικόλαος, Ξυδάκης Νικόλαος, Σιμορέλης Χρήστος, Τσιρώνης Ιωάννης, Βλάχος Γεώργιος, Μπούρας Αθανάσιος, Πλακιωτάκης Ιωάννης, Τζελέπης Μιχάλης, Ζαρούλια Ελένη, Κατσώτης Χρήστος, Κατσίκης Κωνσταντίνος και Μαυρωτάς Γεώργιος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρίες και κύριοι καλημέρα σας. Αρχίζει η συνεδρίαση της Επιτροπής με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού». Είναι ένα ειδικό, αλλά ταυτόχρονα και ένα διεθνές θέμα.

Στο σημείο αυτό, θέλω να αναφέρω ότι ο Υπουργός έχει ανειλημμένη υποχρέωση στις 11.30, γι’ αυτό θα παρακαλούσα να ολοκληρώσουμε τη συνεδρίαση σε αυτό το χρονικό διάστημα. Γι' αυτό, λοιπόν, θα δοθεί ένα επτάλεπτο στους Εισηγητές και τους Ειδικούς Αγορητές για τις τοποθετήσεις τους. Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Κυρίες και κύριοι συνάδελφοι, κύριε Υπουργέ, δέχομαι, φυσικά, το επτάλεπτο, εφόσον υπάρχει στενότητα χρόνου, αλλά με μία παράκληση. Αδικούμε το θέμα. Νομίζω ότι το βλέπουμε επιφανειακά ως τυπική κύρωση μιας Συμφωνίας που, ήδη, «τρέχει». Νομίζω ότι θα έπρεπε να είχαμε τη δυνατότητα -και επειδή δεν μπορούμε να το κάνουμε τώρα- θα παρακαλούσα τους κύριους Υπουργούς που εμπλέκονται στο θέμα να το συζητήσουμε σε μία δεδομένη ευκαιρία, ώστε να αναπτύξουμε τις ωφέλειες αυτού του Προγράμματος, «στο Δρόμο του Μεταξιού», όχι μόνο γι’ αυτές καθ' αυτές τις θετικές συνέπειες που θα έχει και μπορεί να έχει η χώρα μας, αλλά και ως παράδειγμα και ως έναν από τους τρόπους που μπορούμε να αλλάξουμε το μοντέλο της τουριστικής ανάπτυξης στη χώρα μας.

Βλέποντας κάνεις αυτό το νομοσχέδιο τυπικά και επιφανειακά -και επιτρέψτε μου αυτόν τον όρο για να δικαιολογήσω και τη μέχρι τώρα παρέμβασή μου- μπορεί να εκτιμήσει και εκτιμά ότι είναι μία νομοθετική κάλυψη των ευθυνών που αναλαμβάνει η χώρα μας για τη συνάντηση που θα γίνει στη Θεσσαλονίκη, την 8η Διεθνή Συνάντηση του Παγκόσμιου Οργανισμού Τουρισμού για «το Δρόμο του Μεταξιού». Είναι πάρα πολύ σημαντική αυτή η συνάντηση και, οπωσδήποτε, η χώρα μας αναλαμβάνει υποχρεώσεις, είτε αυτές είναι οικονομικές για κάλυψη των εξόδων των επισκεπτών, είτε είναι ασφαλούς παραμονής των επισκεπτών, κ.λπ..

Αυτή είναι η α΄ ανάγνωση του νομοσχεδίου. Εγώ θα περίμενα στην Αιτιολογική Έκθεση -και επιτρέψτε μου να κάνω την παρατήρηση- ότι θα αναπτυσσόταν, όχι αυτή εδώ η ανάγκη της κάλυψης των εξόδων και όλα αυτά που είναι φυσικά απαραίτητα, αλλά η σημασία του «Δρόμου του Μεταξιού» και τι σημαίνει.

Σε αυτό το σύντομο χρόνο, επιτρέψτε μου να πω δύο λόγια. Για το «δρόμο του μεταξιού» δεν γνώριζα πολλά, αναζήτησα και σας πληροφορώ ότι ακόμα δεν τα ξέρω όλα και αυτό είναι ένα κενό, επιμένω, όμως, στην ανάδειξή του. Το 1972 η Unesco με μια διεθνή Σύμβαση αναγνώρισε μνημεία παγκόσμιας πολιτιστικής κληρονομιάς και ανάμεσα σε αυτά, τα οποία είναι 1.000 και συμμετέχουν πάνω από 50 χώρες χαρακτήρισε ως μνημείο πολιτιστικής κληρονομιάς και το δρόμο του μεταξιού.

Ανάμεσα στα μεγαλύτερα, λοιπόν, γεγονότα της παγκόσμιας πολιτιστικής ιστορίας, κατέχει ξεχωριστή θέση αυτή η εμπορική οδική αρτηρία μεταξύ Κίνας και Ευρώπης που αναπτύχθηκε για να στηρίξει εμπορικά ένα κινεζικό εξαγωγικό αγαθό, το μετάξι, σύμβολο κοινωνικής ανωτερότητας και καταξίωσης σε ολόκληρο τον αρχαίο ευρασιατικό πολιτιστικό χώρο. Η υφαντική ύλη ισοδυναμούσε με ένα πολύτιμο προϊόν ανυπολόγιστης αξίας και αποτελούσε το σημαντικότερο προϊόν διακίνησης του διηπειρωτικού εμπορικού άξονα.

Το δίκτυο των τουριστικών διαδρομών, ηπειρωτικών και θαλάσσιων που αναπτύσσονται σήμερα στο δρόμο του μεταξιού, δημιουργεί ευκαιρίες διασυνοριακής συνεργασίας, συνεργατικής προβολής και προώθησης των προορισμών, ανάπτυξης νέων τουριστικών προϊόντων και εταιρικών σχέσεων μεταξύ του δημόσιου και του ιδιωτικού τομέα, καθώς και προστασίας της πολιτιστικής κληρονομιάς. Βασίζεται, δε, στις ανταλλαγές μεταξύ λαών, πολιτισμών, θρησκειών και αγαθών κατά μήκος του δρόμου του μεταξιού από τα αρχαία χρόνια.

Σκοπός του προγράμματος του Παγκόσμιου Οργανισμού Τουρισμού είναι η ανάληψη πρωτοβουλιών ανάπτυξης του βιώσιμου τουριστικού προϊόντος που συνδέονται με τη διαχείριση τον προορισμών, την οικοδόμηση δεξιοτήτων, την προβολή, την προώθηση και την διευκόλυνση των ταξιδιών κατά μήκος του δρόμου του μεταξιού. Ειδικότερα, το πρόγραμμα «δρόμος του μεταξιού», αποτελεί μια συνεργατική πρωτοβουλία που έχει ως σκοπό, την μεγιστοποίηση των ωφελειών από την τουριστική ανάπτυξη για τις τοπικές κοινωνίες του δρόμου του μεταξιού, ενώ, παράλληλα, στοχεύει στην ενίσχυση των επενδύσεων και στην προώθηση της διατήρησης της πολιτιστικής κληρονομιάς της διαδρομής.

Οι επίσημες δράσεις για την τουριστική ανάπτυξη ξεκίνησαν 1994 με τη διακήρυξη της Σαμαρκάνδης, στο Ουζμπεκιστάν. Το 2010 έγινε εξειδικευμένο πρόγραμμα του ΠΟΤ. Σε αυτό το πρόγραμμα συμμετέχουν 33 χώρες. Λόγω χρόνου, επιτρέψτε μου να κάνω απλά μια αναφορά ότι ο κλασικός δρόμους του μεταξιού ήταν από την Κίνα μέχρι την Κωνσταντινούπολη, όμως, είχε διακλαδώσεις σε όλη την Ευρώπη, βόρεια, νότια και δυτικά. Τα οφέλη που μπορούμε να έχουμε από την ανάπτυξη ενός τέτοιου προγράμματος και μιας τέτοιας συνεργασίας με όλες αυτές τις χώρες, νομίζω ότι με αυτή τη σύντομη αναφορά που έκανα, γίνεται αντιληπτό.

Ξεπερνώντας τα όρια της σημερινής συζήτησης, όχι, όμως, έξω από το θέμα και κοντά σε αυτό που ανέφερα προηγουμένως, που είναι να το αναδείξουμε, ιδιαίτερα ως παράδειγμα, να αναφέρω το γενικότερο πρόβλημα που έχουμε στην αλλαγή του τουριστικού μοντέλου στη χώρα μας. Έχω ακούσει την κυρία Υπουργό Τουρισμού να λέει επανειλημμένα ότι « εμείς ως Υπουργείο Τουρισμού η υποχρέωσή μας είναι να φέρνουμε τουρίστες».

Θα μου επιτρέψετε μια ελαφρά διαφωνία. Έχει δίκιο, βέβαια, σαν Υπουργείο, αυτό είναι το κύριο μέλημα από μια άποψη, εννοώντας ότι για τα υπόλοιπα θέματα χρειάζεται συνεργασία με τα άλλα Υπουργεία. Αυτό, όμως, πρέπει να γίνει, γιατί δεν μπορούμε να δούμε τον τουρισμό ως αριθμό που συνέχεια θα αυξάνει τους επισκέπτες, ακόμα και που γίνεται μια προσπάθεια να συνδεθεί με το αυξανόμενο εισόδημα- και καλά γίνεται- αλλά ούτε αυτό νομίζω ότι είναι αρκετό. Πρέπει να το δούμε γενικότερα σαν αλλαγή του μοντέλου, ποιοι ωφελούνται, τελικά, από αυτή την τουριστική ανάπτυξη στη χώρα μας.

Έχει ιδιαίτερη σημασία, κύριε Υπουργέ, το κομμάτι του τουρισμού, το τονίζουμε ξανά και σαν μέρος του Α.Ε.Π. που συμβάλλει στην ανάπτυξη της χώρας μας, να δούμε προς τα που πηγαίνει. Και δυστυχώς, μπορεί τα νούμερα να είναι αυξητικά και να μεγαλώνουν και να συμβάλουν στο Α.Ε.Π. όμως, κινδυνεύουμε να μην είναι στην κατεύθυνση της δίκαιης ανάπτυξης που εμείς θέλουμε. Πρέπει, να απαντήσουμε στο ερώτημα, ποιοι ωφελούνται από αυτή την ανάπτυξη, έτσι όπως γίνεται και μέλημα της κυβέρνησης της δικής μας του ΣΥΡΙΖΑ και των ΑΝΕΛ είναι αυτό να γίνεται δίκαια.

Για να γίνω πιο συγκεκριμένος, δεν μπορούμε να λέμε ότι εγκρίνονται όλες οι επενδύσεις αρκεί να γίνονται επενδύσεις. Δεν μπορούμε να μην έχουμε το χωροταξικό που να λέει που είναι κορεσμένες οι περιοχές που χρειάζεται ανάπτυξη και τι ανάπτυξη, σε ποιον τουρισμό, σε ποια κατεύθυνση τουρισμού. Στον ορειβατικό που είναι στην Κάλυμνο; Στον θρησκευτικό, που είναι η Πάτμος; Δεν μπορεί έτσι γενικά και αόριστα να λέμε αυξάνεται και να μην βλέπουμε που και πώς.

Επιτρέψτε μου, να τελειώσω με ένα χαρακτηριστικό παράδειγμα που δείχνει τον κίνδυνο που διατρέχουμε να μην εξυπηρετεί η τουριστική αυτή ανάπτυξη το μοντέλο που θέλουμε εμείς και τη δίκαιη ανάπτυξη, πολύ περισσότερο, με τη λειτουργία του ΤΑΙΠΕΔ και της ΕΤΑΔ, που ξέρουμε πολύ καλά ότι θα βγάλουν κίνητρα και βγάζουν κίνητρα για αξιοποίηση. Υπάρχει μεγάλος κίνδυνος να μας έρθουν αίτημα πρότζεκτ για αξιοποίηση παραλιών ή «ευαίσθητων» περιοχών και να βρεθούμε στο δίλημμα να την εγκρίνουμε την επένδυση ή όχι.

Χαρακτηριστικό παράδειγμα, γιατί μου αρέσει να αναφέρω παραδείγματα, είναι η κινητοποίηση που γίνεται αυτή τη στιγμή στην Κω, για να μην εκποιηθεί μια παραλία 70 στρέμματα,- οι πληροφορίες λένε ότι είναι πολύ μεγαλύτερη μπορεί να φτάσει τα 300-, που είναι ολόκληρη παραλιακή ζώνη, η οποία περιβάλλει έναν οικισμό για να γίνει ξενοδοχειακή μονάδα στην Κω, η οποία είχε χαρακτηρισθεί, ως κορεσμένη από μελέτη που έχει χρηματοδοτήσει ο ΕΟΤ από το 2004. Δεν θέλω να αναφερθώ, πώς μπορούν να γίνουν αυτά και πώς οι επιχειρήσεις, οι οποίες προτείνουν τέτοιες επενδύσεις φτάνουν σε αυτό το σημείο να έχουν μελέτες και προτάσεις.

Μια λέξη από μόνο, κύριε Υπουργέ, ότι ας μην ξεχνάμε ότι έχουμε και το εργαλείο ΕΣΧΑΔΑ, το οποίο δίνει τη δυνατότητα να αλλάζει ακόμα και τους όρους δόμησης, προκειμένου να διευκολύνει μια επένδυση. Νομίζω ότι σαν κυβέρνηση της Αριστεράς και των ΑΝΕΛ, έχουμε υποχρέωση να προστατεύσουμε τη δημόσια περιουσία, αυτή την ευαίσθητη δημόσια περιουσία από τέτοιες επενδύσεις. Έχει να κάνει αυτό με τον τουρισμό, έχει ρόλο το Υπουργείο Τουρισμού, ναι, όχι μόνο του, αλλά σε συνεργασία με τα άλλα Υπουργεία. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Εδώ συμβαίνουν δύο, όχι και τόσο σωστά πράγματα. Σέβομαι και εκτιμώ τον παριστάμενο Υπουργό και θεωρώ ότι νομίμως παρίσταται. Προβλέπεται αυτό, αλλά βρίσκεστε εδώ απλώς ως παρουσία κ. Υπουργέ. Βέβαια, θα ψηφίσουμε, γιατί βρισκόμαστε στο «και πέντε». Η συμφωνία που καλούμαστε να κυρώσουμε, θα εφαρμοσθεί 9 - 12 Οκτωβρίου και ενώ υπεγράφη στις 25 Μαΐου μεταξύ της κυρίας Υπουργού Τουρισμού και του ΠΟΤ και ενώ δεν υπήρχε καμία δυσκολία, δεν καταλαβαίνω γιατί δεν ήρθε τον Ιούνιο, τον Ιούλιο ή τον Αύγουστο. Έρχεται στις 24/9 η αιτιολογική έκθεση βιαστικά να υπογραφεί, στην οποία μάλιστα, δεν χρειαζόταν να γραφούν μερικά πράγματα, γιατί η συμφωνία τα περιγράφει αναλυτικά, δεν είναι νομοσχέδιο. Λέει, τι πρέπει να κάνουμε, ποιες υποχρεώσεις έχει η χώρα, πώς θα διασφαλίσουμε το άσυλο κάποιων ανθρώπων, δεν θα μπω σε άλλες λεπτομέρειες, αλλά η συμφωνία δεν μπορεί να αλλάξει. Είναι υπογεγραμμένη και όπως προβλέπεται τη δεχόμαστε ή δεν τη δεχόμαστε. Γιατί να μην έρθει ένα μήνα νωρίτερα; Συμφωνώ με τον κ. Καματερό, ότι η αιτιολογική έκθεση θα έπρεπε να είναι άλλη, δηλαδή για ποιο λόγο γίνεται αυτό. Θα έχει οφέλη, θα έχει ζημιές; Είναι κάτι θετικό για τη χώρα μας. Αυτά έπρεπε να τονισθούν και όχι να λέει, ό,τι λέει και η συμφωνία.

Αυτά τα λέω και για κάποιο άλλο λόγο. Η κυρία Κουντουρά, ενώ έχει την ευθύνη να την έχει φέρει εγκαίρως, δεν είναι και εδώ σήμερα. Γιατί ειλικρινά, ό,τι και να σας ρωτήσω, δικαιολογημένα δεν μπορείτε να μου απαντήσετε. Έχω και εγώ απορίες, οι οποίες δεν είναι άρνηση, αλλά είναι προκειμένου να δούμε ορισμένα πράγματα, να στηρίξουμε αυτή την προσπάθεια.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Θέστε τις ερωτήσεις, μήπως τυχόν και μπορώ να απαντήσω εγώ και θα μεταφέρω τις άλλες για την Ολομέλεια.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Δεν συζητούνται αυτές οι συμφωνίες στην Ολομέλεια. Παίρνουν το λόγο μόνο όσοι φέρνουν αντίρρηση.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Εννοώ, να αναφερθεί σε αυτά η Υπουργός στην εισήγηση που θα κάνει στην Ολομέλεια.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Δεν καλύπτεται αυτό το θέμα με αυτό τον τρόπο. Η συμφωνία είναι δεδομένη. Ο τρόπος με τον οποίο έρχεται σήμερα δεν είναι ο σωστός, όχι μόνο δεν είναι ο σωστός, αλλά έρχεται στο «και πέντε». Εγώ όπως φαντάζομαι και άλλοι συνάδελφοι, ειδοποιήθηκα χθες το μεσημέρι από το κόμμα μου, προκειμένου να πάρω αυτό το κείμενο, μικρό μεν αλλά είναι κείμενο. Όπως είπε και ο κ. Καματερός πρέπει να ψάξουμε λίγο, να έρθουμε εδώ ενημερωμένοι, να δημιουργήσουμε ένα καλό κλίμα. Αναγκάστηκα να μιλήσω με τον κ. Θάνο, τον αρμόδιο Αντιπεριφερειάρχη τουρισμού και πολιτισμού κεντρικής Μακεδονίας σήμερα στις 7 π.μ., για να τον ρωτήσω τι γίνεται.

Αν δείτε στην πρώτη κιόλας σελίδα λέει ότι, αφού υπεγράφη αυτή η Συμφωνία μεταξύ της Υπουργού, δηλαδή της Ελληνικής Δημοκρατίας και του ΠΟΤ στη συνέχεια πρέπει να υπογραφεί και δεν ξέρω πότε θα υπογραφεί και δεν έχει υπογραφεί. Στην πρώτη παράγραφο αναφέρει «για την εν θέματι διοργάνωση ο ΠΟΤ και η Περιφέρεια Κεντρικής Μακεδονίας θα υπογράψουν μια ξεχωριστή συμφωνία» που θα λέει κάποιες άλλες λεπτομέρειες. Αυτή η ξεχωριστή συμφωνία δεν έχει υπογραφεί ποτέ.

Είναι θετικό το θέμα και όπως μου είπε ο Αντιπεριφερειάρχης, αν και αυτά θα έπρεπε να μας τα πει η κυρία Υπουργός, η όγδοη αυτή συνάντηση είναι η πρώτη που γίνεται σε ευρωπαϊκή χώρα και αυτό είναι επίσης θετικό για τη χώρα μας. Αυτή τη στιγμή η Περιφέρεια Κεντρικής Μακεδονίας προφορικά, δεν ξέρω πώς, προβαίνει σε οποιεσδήποτε ενέργειες, γιατί αν διαβάσετε θα δείτε ότι πρέπει να γίνει μίσθωση χωρών, ξενοδοχείων κ.λπ..

Επίσης, αναφέρει «τα Μέρη μπορούν να συμφωνήσουν …», ποια, αφού ακόμη δεν έχει γίνει τίποτα «… σε εξωτερική χορηγία της εκδήλωσης, με σκοπό την επαύξηση της ποιότητάς της ..». Τίποτα από αυτά δεν προλαβαίνει να γίνει, καμία εξωτερική χορηγία δεν μπορεί να υπάρξει. Αυτό θα το έκανε, εάν είχε κυρωθεί εγκαίρως η Συμφωνία, η Περιφερειακή Κεντρικής Μακεδονίας μαζί με τον ΠΟΤ.

Κύριε Υπουργέ, θα ήθελα να σας πω κάτι από την εμπειρία μου και να το μεταφέρετε. Αυτό που γράφετε « οι ανωτέρω δαπάνες θα αντιμετωπιστούν από τις πιστώσεις του Κρατικού Προϋπολογισμού», μπορεί να μην υπάρχει πάντα ακριβές νούμερο, αλλά προσεγγιστικά έπρεπε να υπάρχει. Έχω υπόψη μου περιπτώσεις που αυθαίρετα έλεγαν, για παράδειγμα 100 και το 100 έγινε 5.000. Έπρεπε να υπάρχει ένα νούμερο και δεν καταλαβαίνω, πώς το Γενικό Λογιστήριο του Κράτους δεν εκφράζει αυτή την άποψη.

Εμείς, δεν έχουμε ούτε έναν κατάλογο που να μας λέει πόσοι θα συμμετέχουν, από ποιες χώρες και ποια θα είναι η ιδιότητά τους, θα είναι διπλωμάτες, θα είναι επιχειρηματίες, γιατί όλο αυτό το εγχείρημα, που είναι σωστό, όπως είπαμε και εμείς το στηρίζουμε, θα δημιουργήσει ουρές θετικές. Αυτές οι θετικές ουρές για τον τουρισμό, για την οικονομία, για τη χώρα μας θα πρέπει να προβλεφθούν από τώρα και εδώ δεν έχουμε τίποτα, απεναντίας έχουμε την απουσία της κυρίας Υπουργού. Θέλω να καταλάβουν και οι συνάδελφοί μου ότι συζητάμε γι' αυτό το θέμα στις 26 του μηνός, το πήραμε στις 25 και είναι ατελέστατο.

Καταλήγοντας, εγώ θα ήθελα, κύριε Υπουργέ, την τάξη μεγέθους, όχι την ακρίβεια, θα ήθελα τον αριθμό. Η Θεσσαλονίκη κάνει έξοδα και δεν ξέρει πώς θα καλυφθούν, για να γραφτεί και στα πρακτικά, γιατί στο τέλος δεν ξέρουμε τι θα γίνει, δηλαδή, εάν δικαιολογούνται και όλα εκ των υστέρων. Θα ήθελα μια διευκρίνιση από την κυρία Υπουργό γι' αυτό το θέμα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Ευχαριστώ, κυρία Πρόεδρε. Το σύντομο του χρόνου σε ένα θέμα που φαίνεται τυπική διαδικασία κύρωσης μιας Συμφωνίας από τη Βουλή, από την Ελληνική Κυβέρνηση με τον Παγκόσμιο Οργανισμό Τουρισμού για την 8η Διεθνή Συνάντηση που θα γίνει στη Θεσσαλονίκη για το νέο δρόμο του μεταξιού.

Σήμερα που ψάχνουμε επενδύσεις και να βρούμε την ανάπτυξη, αυτά που έχει ανάγκη η χώρα μας, βλέπουμε πόσο πρόχειρα αντιμετωπίζεται μια σημαντική ευκαιρία που δίνεται, από την κυβέρνηση. Διότι, αυτή η συνάντηση που θα γίνει στη Θεσσαλονίκη είναι ένα μεγαλόπνοο σχέδιο από την πλευρά της Κίνας, μια συνεργατική πρωτοβουλία, όπου την ονόμασε «νέο δρόμο του μεταξιού» και έχει να κάνει με συνεργασία σε όλους τους τομείς τις χώρες που συμμετέχουν, οικονομικό, κατασκευαστικό, μέχρι και το χρηματοπιστωτικό.

Έρχεται μια Συμφωνία «fast track», αφού το πήραμε χθες, σήμερα να κυρωθεί, να πάμε να το κάνουμε. Δεν είναι έτσι και μάλιστα, ούτε χρόνο να τοποθετηθούμε σ' ένα τόσο σοβαρό θέμα. Θα σταθώ σε ορισμένα σημεία της Συμφωνίας. Αναφέρονται τα πάντα στην αιτιολογική έκθεση, από τις αίθουσες μέχρι και τον τρόπο πρόσκλησης των παρευρισκομένων. Γιατί, όμως, σε αυτή την Κύρωση Πράξης δεν υπάρχει τουλάχιστον από την πλευρά του Γενικού Λογιστηρίου του Κράτους ένας ενδεικτικός προϋπολογισμός και μας ζητάτε να ψηφίσουμε εκ των προτέρων;

Επίσης, δεν υπάρχει κάποια αναφορά, πέρα από τα τεχνικά κομμάτια της Συμφωνίας, που να μας ενημερώνει και για τις επενδυτικές ευκαιρίες που ενδεχομένως θα προκύψουν για τη χώρα ή η χώρα έχει ετοιμαστεί για να στοχεύσει. Τι προσδοκούμε από αυτή τη Συμφωνία; Διότι, χαίρομαι μεν, που η κυβέρνηση μέσα από τη στροφή σκέψης που έχει κάνει από τότε που ανέλαβε την κυβέρνηση από τις αρχές του 2015 μέχρι σήμερα, προσπαθεί να δει αυτές τις αναπτυξιακές ευκαιρίες για τη χώρα, όταν το Νοέμβριο του 2015 είχε πραγματοποιηθεί η πρώτη αυτή σύσκεψη στην Κίνα ήμασταν από τις ελάχιστες χώρες της Ευρώπης που δεν συμμετείχαμε. Γι' αυτό, θέλω να πιστεύω και εύχομαι ότι η σημερινή Κύρωση Πράξης δεν αποτελεί απλά και μόνο μια επικοινωνιακή πολιτική και πάλι, από την πλευρά της κυβέρνησης και του αρμόδιου Υπουργείου, γιατί, όπως τόνισα, όταν γινόντουσαν αυτές οι συσκέψεις, η κυβέρνηση απουσίαζε όταν ξεκίνησε αυτή η συνεργατική πρωτοβουλία για το νέο δρόμο του μεταξιού.

Σχετικά με την τρέχουσα Συμφωνία, η Δημοκρατική Συμπαράταξη τη χαιρετίζει και θα ενισχύσει, γιατί, πιστεύουμε ότι θα ενισχύσει τη τουριστική προβολή και κίνηση της χώρας και θα συμβάλει στην περαιτέρω άνθηση της βιώσιμης τουριστικής ανάπτυξης και όχι, μόνο, γι' αυτό και λέμε, ποια η στόχευση από την πλευρά της κυβέρνησης. Επίσης, δε θα μπορούσαμε να είμαστε αντίθετοι σε οποιαδήποτε τέτοια ενέργεια και ευκαιρία που δίνει δυνατότητα επενδύσεων στη χώρα μας και ιδιαίτερα για τη συγκεκριμένη δράση, στο οποίο, στη Διεθνή Συμβουλευτική Επιτροπή της κινεζικής πρωτοβουλίας συμμετέχει ως μέλος ο Γιώργος Παπανδρέου, ως Πρόεδρος της Σοσιαλιστικής Διεθνούς και νομίζω ότι θα ήταν χρήσιμο η κυβέρνηση να αξιοποιήσει αυτό το γεγονός για περαιτέρω οφέλη για τη χώρα μας.

Πιστεύουμε ότι με τη συμμετοχή της χώρας μας στο εν λόγω πρόγραμμα, το ελληνικό τουριστικό προϊόν μπορεί να εμπλουτιστεί σημαντικά με νέες θεματικές εμπειρίες και προϊόντα, αξιοποιώντας την υφιστάμενη υλική και άυλη πολιτιστική κληρονομιά της χώρας που συνδέεται με το νέο δρόμο του μεταξιού, όπου κι εγώ, προσπαθώντας να δούμε ποια είναι αυτή η συνεργατική πρωτοβουλία, βλέπουμε ότι αυτή τη στιγμή συμμετέχουν 117 φορείς - μέλη από την Κίνα και 109 φορείς - μέλη από άλλες χώρες του κόσμου.

Μιλάμε για μια σημαντική δυνατότητα που δίνεται στη χώρα μας και για να προωθήσουμε το τουριστικό προϊόν, αλλά και για άλλες δράσεις, όπως προανέφερα, που δίνουν τη δυνατότητα στη χώρα μας να στοχεύσει.

Κλείνοντας, λέμε ότι συμφωνούμε για την κύρωση της Συμφωνίας, έθεσα, όμως, στην αρχή της τοποθέτησής μου ορισμένους προβληματισμούς και περιμένουμε τις ανάλογες απαντήσεις από την κυρία Υπουργό, εάν δεν μπορεί σήμερα, ο παρευρισκόμενος Υπουργός που την αναπληρώνει στην Ολομέλεια όταν θα συζητηθεί το νομοσχέδιο. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βράντζα Παναγιώτα, Κατσαβριά Χρυσούλα, Καματερός Ηλίας, Ζεϊμπέκ Χουσεΐν, Καρακώστα Εύη, Τόσκας Νικόλαος, Ξυδάκης Νικόλαος, Σιμορέλης Χρήστος, Τσιρώνης Ιωάννης, Βλάχος Γεώργιος, Μπούρας Αθανάσιος, Πλακιωτάκης Ιωάννης, Τζελέπης Μιχάλης, Ζαρούλια Ελένη, Κατσώτης Χρήστος, Κατσίκης Κωνσταντίνος, Μαυρωτάς Γεώργιος και Γεωργιάδης Μάριος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο Ειδικός Αγορητής του Κ.Κ.Ε., ο κ. Κατσώτης.

ΧΡΗΣΤΟΣ ΚΑΤΣΩΤΗΣ: Επειδή ειπώθηκε εδώ για τον τουρισμό και τη δίκαιη ανάπτυξη φαντάζομαι ότι ο Εισηγητής του ΣΥΡΙΖΑ γνωρίζει, αν πράγματι είναι δίκαιη ανάπτυξη, αν ο τουρισμός με τα κέρδη του και τους τουρίστες έφερε κάποια αλλαγή στους ίδιους τους εργαζόμενους, επειδή κατάγεται από ένα νησί, όπου οι εργαζόμενοι βιώνουν τα «καλά» της δίκαιης ανάπτυξης, όπως είπε και ο Εισηγητής του ΣΥΡΙΖΑ.

Οι εξελίξεις στον τουρισμό είναι γνωστό ότι είναι άμεσα συνδεδεμένες με την εξέλιξη της παγκόσμιας καπιταλιστικής οικονομίας, τις εξελίξεις στην Ε.Ε., τις ενδοϊμπεριαλιστικές αντιθέσεις στην Μεσόγειο, τις ιμπεριαλιστικές επεμβάσεις και τις συνέπειες που προκαλούν στους λαούς αυτών των χωρών η αυξομείωση των τουριστικών ροών εκτός των εξελίξεων στις οικονομίες των χωρών προέλευσης είναι και αποτέλεσμα άλλων αστάθμητων παραγόντων.

Οι ιμπεριαλιστικές επεμβάσεις, οι πόλεμοι στην ευρύτερη περιοχή, η μεγάλη αστάθεια που προκαλείται στις περιοχές και ευρύτερα ενισχύουν σε αυτή τη φάση τις ροές προς τη χώρα μας, αλλά τις μεγάλες αυξήσεις των τουριστικών ροών σήμερα μπορεί να τις διαδεχθούν μεγάλες μειώσεις αύριο. Οι γεωπολιτικές συγκρούσεις μπορεί να καθορίσουν την πορεία του τουρισμού, της οικονομίας γενικά. Η Τουρκία και η Αίγυπτος είναι ισχυρά παραδείγματα. Στην περιοχή έχουν συγκεντρωθεί πολλές πολεμικές δυνάμεις, δυνάμεις αποσταθεροποίησης, όπως το ΝΑΤΟ, η Ε.Ε., οι ΗΠΑ, οι ιμπεριαλιστικοί οργανισμοί που για να προωθήσουν τους πολεμοκάπηλους σχεδιασμούς υποθάλπουν αλυτρωτισμούς, εθνικισμούς, διεκδικήσεις χωρών έναντι άλλων, αλλαγή συνόρων, προωθούν τα συμφέροντα των μονοπωλιακών ομίλων στην περιοχή μεταβίβασης, αλλαγές συνόρων με «μάτωμα» των λαών.

Σε αυτό το ρευστό τοπίο των οξυμένων αντιθέσεων ΗΠΑ - Ε.Ε. – Ρωσίας - Κίνας, ο Δρόμος του Μεταξιού είναι ένα άλλο πεδίο διεργασιών και ανακατατάξεων στις ιμπεριαλιστικές συμμαχίες. Η Ευρασία εξελίσσεται στο άμεσο μέλλον σε πεδίο οξυμένων ανταγωνισμών. Η Διεθνής Συνάντηση που οργανώνεται από τον Παγκόσμιο Οργανισμό Τουρισμού στη Θεσσαλονίκη δεν έχει να προσφέρει τίποτα ουσιαστικό στον ελληνικό και σε οποιονδήποτε λαό.

Ο Παγκόσμιος Οργανισμός Τουρισμού διαμορφώνει κατευθύνσεις και σχέδια που υπηρετούν και έχουν ως βασική φιλοσοφία την ενίσχυση της ανταγωνιστικότητας, γενικότερα τους επενδυτικούς σχεδιασμούς διεθνικών μονοπωλιακών ομίλων, κολοσσών που δραστηριοποιούνται στον τουριστικό τομέα παιδιά μου. Οι δράσεις και τα προγράμματα προσαρμόζονται στις ανάγκες κερδοφορίας των μονοπωλίων.

Από αυτά δεν έχει να κερδίσει κανένας λαός, όπως ούτε και οι εργαζόμενοι στον τουρισμό. Αντίθετα οι εργαζόμενοι σε όλες τις χώρες δουλεύουν σε συνθήκες γαλέρας, αντιμετωπίζουν την εντατικοποίηση, τα εξαντλητικά ωράρια εργασίας, τους χαμηλούς μισθούς και την υπερεκμετάλλευση. Οι λαοί σε χώρες με μεγάλη τουριστική ανάπτυξη ζουν σε συνθήκες ανέχειας, φτώχειας και εξαθλίωσης. Ούτε καν το δικαίωμα στις διακοπές, στην ανάπαυση, στην ψυχαγωγία και στον τουρισμό δεν έχουν.

Ακόμη πιο προκλητικό είναι ότι η κάλυψη των λειτουργικών εξόδων αυτής της Διεθνούς Συνάντησης ανατίθενται από τη Συμφωνία στο ελληνικό κράτος με δαπάνες από τον κρατικό προϋπολογισμό.

Ούτε καν συγκεκριμένη πρόβλεψη για το σύνολο των δαπανών δεν συμπεριλαμβάνεται στο σχέδιο νόμου. Το καλό, κύριε Υπουργέ, είναι ότι απορρίπτονται προτάσεις νόμου και τροπολογίες για προστασία των λαϊκών οικογενειών, με το πρόσχημα ότι δήθεν δεν υπάρχει έκθεση του Γενικού Λογιστηρίου του Κράτους και εδώ αφειδώς δίνονται χρήματα από τον κρατικό προϋπολογισμό χωρίς έκθεση για να υπηρετήσουν, αν θέλετε, μια τέτοια ανάγκη των διεθνικών των μονοπωλιακών ομίλων.

Εμείς βεβαίως κρατούμε επιφυλάξεις, μάλλον στο «κατά», αλλά κρατούμε επιφύλαξη προς το παρόν για να δούμε, αν θα έρθει η έκθεση του Λογιστηρίου του Κράτους και τι δαπάνες είναι.

Τελειώνοντας, λέμε ότι εμείς κρατούμε μια επιφύλαξη, λέμε ότι ο «δρόμος του μεταξιού» είναι ένας άλλος δρόμος οξυμένων αντιθέσεων και ανταγωνισμών, διεργασιών και πιστεύουμε ότι τίποτα δεν έχει να κερδίσει ο ελληνικός λαός και από αυτό το πρόγραμμα, όπως βέβαια και δεν έχει κερδίσει από την πολιτική που ασκείται, όπου ο τουρισμός και οι διακοπές στα πλαίσια αυτής της μορφής οργάνωσης της οικονομίας είναι πολυτελές εμπόρευμα και όχι κοινωνικό δικαίωμα.

Επειδή έχουμε μια εντελώς διαφορετική αντίληψη για τον τουρισμό ότι πρέπει να είναι δικαίωμα του λαού και αυτό δεν μπορεί να το καλύψει ο καπιταλισμός ο ίδιος, εμείς συνολικά στην πρότασή μας που μιλάμε για κοινωνικοποίηση των μέσων παραγωγής και στα πλαίσια αυτά μπορεί πράγματι να ικανοποιηθεί αυτή η ανάγκη του λαού μας για κάλυψη αυτής της ανάγκης των διακοπών, για την αναπαραγωγή της ίδιας εργατικής δύναμης με τον τουρισμό δικαίωμα που μπορεί να γίνει βέβαια με την ίδια την εξουσία της εργατικής τάξης.

ΕΥΗ ΚΑΡΑΚΩΣΤΑ (Πρόεδρος της Επιτροπής): Ευχαριστώ πολύ. Θέλω να πω ότι ο κ. Μαυρωτάς δήλωσε θετικά. Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Ευχαριστώ. Η σημερινή επιτροπή αφορά ένα σχέδιο νόμου σχετικά με την κύρωση συμφωνίας μεταξύ κυβέρνησης της ελληνικής δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης διεθνούς συνάντησης του ΠΟΤ για τον τουρισμό στο δρόμο του μεταξιού.

Πιστεύουμε ότι είναι εντελώς άνευ ουσίας και αχρείαστη η κύρωση μεταξύ της κυβέρνησης και του Παγκόσμιου Οργανισμού Τουρισμού για τη διεξαγωγή μιας εκδήλωσης στη Θεσσαλονίκη τον προσεχή Οκτώβρη. Αυτό, γιατί τόσο οι συνθήκες, όσο και τα θέματα που θα απασχολήσουν την εκδήλωση δεν έχουν κανένα νομοθετικό ή ευρύτερο υπόβαθρο και θα μπορούσαν να έχουν αντιμετωπιστεί με οποιοδήποτε άλλο πρόσφορο τρόπο, δηλαδή η με ΚΥΑ ή ακόμη και με μια απλή υπουργική απόφαση.

Όσα προβλέπονται στο κείμενο της συμφωνίας είναι αυτονόητα, τόσο στο επίπεδο της ασφάλειας και της ταχείας έκδοσης των νομιμοποιητικών εγγράφων των συμμετοχών, όσο και για τις λεπτομέρειες της διεξαγωγής της συνάντησης. Κατόπιν τούτου, θεωρούμε ότι οποιαδήποτε διάσταση δημοσιότητας και να θέλει η Κυβέρνηση, προφανώς για πολιτικούς λόγους να προσδώσει στην εκδήλωση αυτή από τις εκατοντάδες που γίνονται στη χώρα μας κάθε χρόνο, βρήκε απρόσφορο τρόπο να το κάνει μέσω της νομοθετικής οδού. Για το λόγο αυτό, επαναλαμβάνω, επειδή θεωρούμε αχρείαστη την ψήφιση, καταψηφίζουμε την εν λόγω κύρωση. Ευχαριστώ.

ΖΕΪΜΠΕΚ ΧΟΥΣΕΪΝ (Προεδρεύων των Επιτροπών): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Ευχαριστώ, κύριε πρόεδρε, κύριε Υπουργέ, κυρίες και κύριοι συνάδελφοι. Το παρόν σχέδιο νόμου, το οποίο αφορά μια κύρωση μεταξύ της ελληνικής δημοκρατίας και του Παγκόσμιου Οργανισμού Τουρισμού, αναφορικά με την 8η διεθνή έκθεση που θα λάβει χώρα στην συμπρωτεύουσα της πατρίδας Θεσσαλονίκη δεν προσφέρεται για πολιτική αντιπαράθεση.

Είναι μια κύρωση, η οποία έρχεται σε μια τυπική διαδικασία προκειμένου, να νομιμοποιήσει -κατά τη γνώμη μου- εκείνο το σκοπό για τον οποίο προορίζεται. Δεν προσφέρεται, λοιπόν, για πολιτική αντιπαράθεση και βέβαια, κρίνω προσωπικά και αν σφάλω συγχωρέστε με, πως έμπειροι συνάδελφοι που διακονούν τον κοινοβουλευτισμό επί πολλά χρόνια είναι οξύμωρο από τη μια να επικαλούνται το λίγο χρόνο -αναφορικά με την εισαγωγή στην Επιτροπή μας του παρόντος σχεδίου νόμου- και από την άλλη πλευρά, τη μεγάλη καθυστέρηση, η οποία θα συμβάλει καθοριστικά - μάλλον αρνητικά - στο αποτέλεσμα, το οποίο επιδιώκουμε μέσα από αυτή την κύρωση.

Βεβαίως, δεν θα συμφωνήσω καθόλου με το συνάδελφό Εισηγητή της Ν.Δ., ο οποίος εξέφρασε τη διαπίστωση, ότι όλοι συμφωνούμε με το σκεπτικό του. Κύριε Μπούρα, εάν ανατρέξετε στο βιντεοσκοπικό υλικό, θα δείτε ότι απευθυνθήκατε σε όλους τους συναδέλφους μηδέ εξαιρουμένου και του ομιλούντος και κάνατε τη διαπίστωση ότι όλοι οι συνάδελφοι θα συμφωνούσαν με αυτό που αρχικά, στο οποίο εστιάσατε και το οποίο ουσιαστικά αποτέλεσε και το κύριο μέρος του χρόνου της ομιλίας σας, χωρίς να μπείτε στην ουσία, μένοντας στην καθυστέρηση αφενός με τη διαδικασία που έχει η Επιτροπή μας για την κύρωση, αφετέρου για το σύντομο του χρόνου, που εγώ δεν συμφωνώ κ. Μπούρα, ούτε στο ένα, ούτε στο άλλο όπου τα εστιάσατε και τα δύο ως γενεσιουργικές αιτίες για να πλήξετε και τη διαδικασία και την ουσία αυτής της κυρώσεως. Απαντώ έτσι και επιτρέψτε μου, να συνεχίσω ερχόμενος και εγώ στην ουσία.

ΑΘΑΝΑΣΙΟΣ ΜΠΟΥΡΑΣ (Εισηγητής της Ν.Δ.): Είσθε μόνος.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Είμαι ο μόνος; Λοιπόν, έχω το δικαίωμα να είμαι ο μόνος, έχω το δικαίωμα να ξεχωρίζω από τους άλλους, έχω το δικαίωμα της γνώμης μου και πολύ περισσότερο έχω το δικαίωμα της διαφωνίας, γιατί για μένα είναι στοιχείο της Δημοκρατίας και πάντα έτσι με αυτή πορεύομαι.

Αν θέλετε ότι είχα να πω το είπα έδωσα απάντηση για να μη σας αφήσω παραπονεμένο στη συνέχεια, πάρτε το λόγο, αφήστε με όμως να τελειώσω ο χρόνος μου είναι πολύ λίγος και δεν έχω μπει ακόμα στην ουσία του σχεδίου νόμου.

Κύριοι συνάδελφοι, σε δύο περίπου εβδομάδες από σήμερα, η Θεσσαλονίκη θα φιλοξενήσει την 8η Διεθνή συνάντηση, όπως προανέφερα, του Παγκόσμιου Οργανισμού Τουρισμού με θέμα «τον Τουρισμό στο δρόμο του μεταξιού». Είναι η πρώτη Διεθνής συνάντηση του Παγκόσμιου Οργανισμού Τουρισμού που θα φιλοξενήσει στην Ελλάδα και η πρώτη διοργάνωση ευρωπαϊκού κράτους-μέλους το ονομαζόμενο «δρόμο του μεταξιού» της εμπορικής και οικονομικής αρτηρίας που συνδέει τη Δύση με την Ανατολή και φιλοδοξεί να εδραιώσει ένα νέο ισοζύγιο συναλλαγών μεταξύ Ευρώπης και Ασίας. Αυτή η πρωτιά αποτελεί ξεχωριστή τιμή για τη χώρα μας και παράλληλα είναι δείγμα γραφής της εξαιρετικής δουλειάς που γίνεται στο Υπουργείο Τουρισμού, κατά τα τελευταία χρόνια, γεγονός που πιστεύω, ότι όλοι οφείλουμε να το αναγνωρίσουμε.

Πιστεύω, πως τόσο το Υπουργείο Τουρισμού, όσο και η Περιφέρεια Κεντρικής Μακεδονίας ως διοργανωτές θα ανταπεξέλθουν με επιτυχία σε αυτή τη διεθνή συνάντηση, η οποία θα πραγματοποιηθεί από 10 - 12 Οκτωβρίου 2018 στη Θεσσαλονίκη.

Το σχέδιο νόμου, το οποίο σήμερα καλούμεθα να κυρώσουμε αποτελείται ουσιαστικά από δύο άρθρα αναφορικά με τη διεξαγωγή της 8ης Διεθνούς συνάντησης Τουρισμού που θα λάβει όπως είπα και επαναλαμβάνω χώρα στη συμπρωτεύουσα.

Στη συνέχεια της σύναψη της συμφωνίας που υπεγράφη, όπως ελέχθη και από συναδέλφους στην Ισπανία το Μάϊο του 2018, η Ελληνίδα Υπουργός Τουρισμού, η κυρία Κουντουρά και ο Γενικός Γραμματέας του Παγκόσμιου Οργανισμού Τουρισμού κ. Zurab Polokikashvilli (Secretary-General of the World Tourism Organization) -γνωρίζουμε εν ολίγοις- πως η Ελλάδα αναλαμβάνει την υποχρέωση βάσει της συμφωνίας, να εγγυηθεί την ασφάλεια των συμμετεχόντων προσκεκλημένων στη διοργάνωση, να ρυθμίσει όλες τις λεπτομέρειες εισόδου στη χώρας, μέσω της επιτάχυνσης των διαδικασιών έκδοσης θεωρήσεων εισόδου -visa δηλαδή- και εν τέλει, δεσμεύεται να καλύψει το σύνολο των λειτουργικών εξόδων της διεθνούς αυτής συνάντησης.

Βέβαια, εδώ υπάρχει και συνεργασία με το Υπουργείο Εξωτερικών, η παρουσία του Υπουργού μας το καταμαρτυρά, διότι η έκδοση βίζας είναι και αρμοδιότητα που άπτεται του Υπουργείου σας κ. Κατρούγκαλε.

Κυρίες και κύριο συνάδελφοι, η σημερινή συνεδρίαση με αφορμή τη Κύρωση του σχεδίου νόμου του Υπουργείου Τουρισμού, την οποία οι Ανεξάρτητοι Έλληνες στηρίζουμε, κύριε Πρόεδρε και υπερψηφίζουμε, μας δίνει τη δυνατότητα να αναλογιστούμε τις προοπτικές που ξεδιπλώνονται μέσα από την ενίσχυση των διακρατικών και διαπεριφερειακών συνεργειών μέσα από την αλληλεπίδραση πολιτισμών και τη διαφαινόμενη ενίσχυση των επενδύσεων.

Ο δρόμος του μεταξιού, η αρχαία εμπορική διαδρομή μεταξύ της Κίνας και της Δύσης αναβιώνει στις μέρες μας και αποτελεί μια εμπορική και οικονομική στρατηγική επιλογή με τεράστιες προοπτικές ανάπτυξης. Η οικονομική αλληλεξάρτηση μεταξύ της Ε.Ε. και της Κίνας μεγεθύνεται διαρκώς και η Ελλάδα οφείλει να αποκομίσει το καλύτερο δυνατό αποτέλεσμα. Αρκεί να θυμηθούμε ότι κατά τη διάρκεια της ασφυκτικής οικονομικής κρίσης στην Ελλάδα τα κινεζικά κεφάλαια έδωσαν σημαντικές ανάσες στην ελληνική οικονομία.

Το λιμάνι του Πειραιά αποτελεί ένα ενδεικτικό παράδειγμα στο οποίο από το 2016, η κινέζικη COSCO εδραιώνει το θαλάσσιο δρόμο του μεταξιού μέσα από την αξιοποίηση της Μεσογείου με στόχο να γίνει ο Πειραιάς ένα από τα μεγαλύτερα λιμάνια για Containers στην Ευρώπη, ενώ είναι ενδεικτικό πως το 2016 οι κινέζικες επενδύσεις στην Ευρώπη ανήρθαν σε 35 δισεκατομμύρια ευρώ αυξημένες κατά 77% συγκριτικά με το 2015. Εστιάζω σήμερα σε αυτά τα στοιχεία, καθώς η 8η Διεθνής Συνάντηση του Παγκόσμιου Οργανισμού Τουρισμού που θα διεξαχθεί στη Θεσσαλονίκη έχει θέμα τον «Τουρισμό στο δρόμο του Μεταξιού».

Ο δρόμος του μεταξιού, αγαπητοί συνάδελφοι, αλλάζει το εμπορικό και οικονομικό τοπίο περιλαμβάνοντας χερσαίες και θαλάσσιες διαδρομές με στόχο τη βελτίωση των εμπορικών σχέσεων και των επενδύσεων. Πρόκειται για μια εξαιρετικά φιλόδοξη εκστρατεία στην οποία περιλαμβάνονται έργα υποδομών που θα ενώνουν χώρες από την Ανατολή ως τη Δύση τη στιγμή που ορισμένοι εκτιμούν ότι η Κίνα μπορεί να διαθέσει έως και 150 δισεκατομμύρια ευρώ το χρόνο σε αυτόν το δρόμο του μεταξιού. Ο τουρισμός αποτελεί το όχημα που μπορεί να πάει την Ελλάδα μπροστά και αυτή την προσπάθεια οφείλουμε όλοι μας να στηρίξουμε. Σας ευχαριστώ.

ΖΕΪΜΠΕΚ ΧΟΥΣΕΪΝ (Προεδρεύων της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Κύριε Πρόεδρε, θα είμαι πολύ σύντομος, διαφωνώντας με τις κοινοβουλευτικές διαδικασίες που ακολουθήθηκαν για την συγκεκριμένη Κύρωση για το λίγο χρονικό διάστημα που την είχαμε στα χέρια μας, αλλά συμφωνώντας με το περιεχόμενο κάτι που ουσιαστικά αναδεικνύει την εξωστρέφεια, την οποία πρέπει να έχει η χώρα μας και στα θέματα της τουριστικής ανάπτυξης, αλλά και γενικότερα και μέσα σε ένα πλαίσιο ομαλοποίησης γενικότερα του χώρου των Βαλκανίων. Θα είμαστε θετικοί απέναντι σε αυτή τη Κύρωση.

ΖΕΪΜΠΕΚ ΧΟΥΣΕΪΝ (Προεδρεύων της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Κύριε Πρόεδρε, έχω μια ερώτηση για τον κ. Υπουργό πέρα από της τελευταίας στιγμής που ήρθε το εν λόγω σχέδιο νόμου. Θα ήθελα να ρωτήσω, γιατί υπογράφει το σχέδιο νόμου ο Υπουργός Μεταναστευτικής Πολιτικής και εάν το συγκεκριμένο Υπουργείο θα αναλάβει το μέρος της διοργάνωσης ή πραγματικά αν συμβαίνει κάτι διαφορετικό, θα θέλαμε να γνωρίζουμε ως Ένωση Κεντρώων.

Για αυτό και μόνο το λόγο, μαζί με της τελευταίας στιγμής που έρχεται το συγκεκριμένο σχέδιο νόμου στη Βουλή, διατηρούμε την επιφύλαξή μας και θα τοποθετηθούμε στην Ολομέλεια. Σας ευχαριστώ.

ΑΘΑΝΑΣΙΟΣ ΜΠΟΥΡΑΣ (Εισηγητής της Νέας Δημοκρατίας): Κύριε Πρόεδρε, θα ήθελα το λόγο επί προσωπικού, επειδή αναφέρθηκε το όνομά μου.

ΖΕΪΜΠΕΚ ΧΟΥΣΕΪΝ (Προεδρεύων της Επιτροπής): Το λόγο έχει ο κ. Μπούρας.

ΑΘΑΝΑΣΙΟΣ ΜΠΟΥΡΑΣ: Νομίζω ότι και από τους δυο τρεις τελευταίους που ήταν επίκαιροι μετά τον κύριο Κατσίκη, ακούστηκαν κάποιοι προβληματισμοί, γιατί εγώ προσωπικά τοποθετήθηκα θετικά από την αρχή, αλλά, ειλικρινά δηλαδή, είναι θετικό ότι δόθηκε χθες το μεσημέρι και σήμερα συζητείται; Είναι θετικό ότι από το Μάϊο δεν ήρθε νωρίτερα και αυτή τη στιγμή γίνονται πράγματα χωρίς να έχουν νομοθετηθεί; Είναι θετικό, δηλαδή το βλέπει πολύ σωστό -και εγώ δεν είδα κανέναν να το δει λάθος- ότι σήμερα απουσιάζει η κυρία Υπουργός; Εγώ λέω δικαιολογημένα, αλλά δεν μπορούσε νωρίτερα για ένα τόσο σοβαρό θέμα που όλοι τονίσαμε ότι είναι καλό για την εθνική οικονομία, είναι καλό για τον τουρισμό, είναι καλό για τη χώρα μας; Εγώ αυτά είπα και δεν ξέρω, πώς ο κ. Κατσίκης μπορεί ή να βγήκε έξω ή να μην παρακολούθησε. Τίποτα άλλο δεν μπορώ να πω. Ευχαριστώ, κύριε Πρόεδρε.

ΖΕΪΜΠΕΚ ΧΟΥΣΕΪΝ (Προεδρεύων της Επιτροπής): Ευχαριστούμε, κύριε Μπούρα. Το λόγο έχει ο κ. Υπουργός.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Ευχαριστώ πολύ. Καλημέρα κύριοι συνάδελφοι. Ευχαριστώ πολύ για τις παρατηρήσεις. Νομίζω ότι μπορώ να απαντήσω στις ερωτήσεις που τέθηκαν και στις γενικότερες παρατηρήσεις και γιατί έχω ενημερωθεί από την αρμόδια Υπουργό και γιατί οι περισσότερες από αυτές νομίζω ότι βασίζονται σε μία παρεξήγηση.

Έχει δίκιο ο κ. Καματερός ότι το ζήτημα του τουρισμού, του αναπροσανατολισμού, του κοινωνικού περιεχομένου που έθεσε και ο κ Κατσώτης, πρέπει να είναι αντικείμενο ευρύτερης συζήτησης. Δεν πρόκειται, όμως, το παρόν νομοσχέδιο να θίξει παρόμοια ζητήματα.

Η κυρία Ζαρούλια έθεσε έναν ορθό προβληματισμό, γιατί έρχεται για κύρωση η οργάνωση μιας εκδήλωσης; Γίνονται πολλές τέτοιες. Η απάντηση στο ερώτημα αυτό είναι και σχετική με την καθυστέρηση του χρόνου. Κρίθηκε ορθά από τη Γενική Γραμματεία της Κυβέρνησης ότι μία συμφωνία που κατ’ αρχήν θα ανήκε στις λεγόμενες απλοποιημένες συμφωνίες που δεν απαιτούν σύμβαση, χρειαζόταν νομοθετική κύρωση γιατί προβλέπει κάτι τυπικό που δεν συζητήθηκε από τους Εισηγητές, ασυλίες και ατέλειες. Δεν έχουμε ειδική σύμβαση με τον Παγκόσμιο Οργανισμό Τουρισμού για ασυλίες και ατέλειες και αυτός είναι ο μοναδικός λόγος για τον οποίον ήρθε προς κύρωση το νομοσχέδιο και για τον ίδιο λόγο δεν υπάρχει και ειδική πρόβλεψη για κονδύλια, γιατί δεν υπάρχουν πρόσθετα κονδύλια στη διάθεση του Υπουργείου Τουρισμού για την πραγματοποίηση της εκδήλωσης αυτής.

Σε δεκάδες εκδηλώσεις που γίνονται με συνδιοργανωτές υπουργεία έχουμε προβλέψει στον προϋπολογισμό του κάθε Υπουργείου ένα κονδύλιο. Από αυτό λοιπόν πληρώνονται οι δαπάνες. Δεν εγκρίνει η Βουλή πρόσθετο κονδύλιο στο Υπουργείο Τουρισμού για την εκδήλωση τη συγκεκριμένη.

Για αυτό το λόγο, λοιπόν, εάν δεν υπήρχαν οι ατέλειες δεν θα ερχόταν αυτή η σύμβαση προς κύρωση για τον απλό λόγο ότι όλα τα άλλα ζητήματα ανήκουν στη γενική αρμοδιότητα του Υπουργείου Τουρισμού μαζί με τη συναρμοδιότητα των άλλων υπουργείων.

Ο λόγος τώρα για τον οποίον, μιας που αποφασίστηκε ότι θα γίνει και ορθά, νομοθετική κύρωση, συνυπογράφει και ο Υπουργός Μεταναστευτικής Πολιτικής είναι γιατί υπάρχει αναφορά μέσα στο κείμενο της συμφωνίας για θεωρήσεις, για βίζες και επειδή έχει αυτή τη συναρμοδιότητα παράλληλα με το Υπουργείο Εξωτερικών και το Υπουργείο Μεταναστευτικής Πολιτικής για αυτό το λόγο συμπεριλαμβάνεται. Άρα νομίζω ότι η πρώτη η παρεξήγηση ήταν αυτή στη συζήτηση. Ορθά τέθηκαν οι προβληματισμοί για τον τουρισμό και τις προοπτικές του, αλλά δεν πρόκειται περί τούτου.

Η δεύτερη παρεξήγηση, που νομίζω τουλάχιστον ότι είναι παρεξήγηση, νομίζω ότι πρόκειται για μία σύγχυση ανάμεσα στη συνεργατική πρωτοβουλία του Παγκόσμιου Οργανισμού Τουρισμού για τον τουριστικό δρόμο του μεταξιού, με την άλλη πρωτοβουλία της Κινεζικής Κυβέρνησης που είναι κινεζική πρωτοβουλία, το «one belt one road» - ένας δρόμος, μία ζώνη- που αφορά αυτό το μεγάλο πρόγραμμα τρισεκατομμυρίων της Κινεζικής Κυβέρνησης, επενδύσεων και υποδομών για πολλούς παράλληλους δρόμους που συναρτώνται με τον ιστορικό δρόμο του μεταξιού, αλλά δεν ταυτίζονται με αυτόν.

Άρα, εδώ, δεν έχουμε να κάνουμε με το «one belt, one road». Εδώ έχουμε να κάνουμε, αποκλειστικά και μόνο, με μία πρωτοβουλία του Παγκόσμιου Οργανισμού Τουρισμού συνεργατική φύσης που, όπως πολύ σωστά είπε ο κ. Μπούρας στην αρχική του τοποθέτηση, το καλό για τη χώρα μας είναι ότι πρώτη φορά φιλοξενείται σχετική εκδήλωση προετοιμασίας στην Ελλάδα.

Παράλληλα, να τονίσω κι εγώ, ότι είναι και η πρώτη εκδήλωση, γενικά, του Παγκόσμιου Οργανισμού Τουρισμού που φιλοξενείται στην Ελλάδα και να ενώσω και τη δική μου, πολύ θετική γνώμη, στα όσα θετικά είπε για τη δραστηριότητα της κυρίας Κουντουρά, ο κ. Κατσίκης.

Ενόψει των ανωτέρω, νομίζω ότι δεν υπάρχει κάποιο θέμα κοινοβουλευτικής τάξης, γιατί, ακριβώς, το μόνο ζητούμενο για τη λαϊκή αντιπροσωπεία, ενόψει αυτών που σας είπα, είναι αν εγκρίνουμε για το χρονικό διάστημα και μόνο της εκδήλωσης, τις ατέλειες και τα προνόμια που, από τη γενική πολιτική του, ζητάει ο Παγκόσμιος Οργανισμός Τουρισμού. Αν δεν υπήρχε αυτό, δεν θα υπήρχε ερχόταν αυτή η Σύμβαση προς κύρωση.

Προφανώς, όλα όσα ακούστηκαν από τον κ. Καματερό και τον κ. Κατσίκη, για το πώς εντάσσονται παρόμοιες πρωτοβουλίες στη γενικότερη πρωτοβουλία της Κυβέρνησής μας για την ενίσχυση της εξωστρέφειας, για προσέλκυση επενδύσεων, για αναπροσανατολισμό και ποιοτικά του Τουρισμού, όχι μόνο της ενίσχυσης της ποσοτικής του διάστασης ισχύουν και αναφέρομαι σε αυτά.

Η κυρία Κουντουρά, που δεν είναι σήμερα παρούσα, βρίσκεται σε παρόμοια εκδήλωση του εξωτερικού, αλλά θα είναι στη διάθεση της λαϊκής αντιπροσωπείας με την ομιλία της στην Ολομέλεια. Σας ευχαριστώ πολύ για την προσοχή σας.

ΖΕΪΜΠΕΚ ΧΟΥΣΕΪΝ (Προεδρεύων της Επιτροπής): Κυρίες και κύριοι συνάδελφοι, ολοκληρώθηκε η συζήτηση του σχεδίου νόμου του Υπουργείου Τουρισμού «Επεξεργασία και εξέταση του σχεδίου νόμου του Υπουργείου Τουρισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού».

Ανακεφαλαιώνουμε με τις θέσεις των κομμάτων:

Ο ΣΥ.ΡΙΖ.Α. ψηφίζει «υπέρ».

Η Ν.Δ. ψηφίζει «υπέρ».

Η Δημοκρατική Συμπαράταξη ΠΑ.ΣΟ.Κ. – ΔΗΜ.ΑΡ. ψηφίζει «υπέρ».

Ο Λαϊκός Σύνδεσμος - Χρυσή Αυγή ψηφίζει «κατά».

Το Κ.Κ.Ε. «επιφυλάσσεται».

Οι «Ανεξάρτητοι Έλληνες» ψηφίζουν «υπέρ».

Το «ΠΟΤΑΜΙ» ψηφίζει «υπέρ».

Η Ένωση Κεντρώων «επιφυλάσσεται».

Όπως προκύπτει από τις τοποθετήσεις των Εισηγητών και των Ειδικών Αγορητών το άρθρο 1, γίνεται δεκτό ως έχει, κατά πλειοψηφία.

Επίσης, γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό και στο σύνολό του.

ΠΟΛΛΟΙ ΒΟΥΛΕΥΕΤΕΣ: Ναι, ναι.

ΖΕΪΜΠΕΚ ΧΟΥΣΕΪΝ (Προεδρεύων της Επιτροπής): Δεκτό, κατά πλειοψηφία.

Συνεπώς, το σχέδιο νόμου του Υπουργείου Τουρισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Παγκόσμιου Οργανισμού Τουρισμού (ΠΟΤ) για τη διοργάνωση της 8ης Διεθνούς Συνάντησης του ΠΟΤ για τον Τουρισμό στο Δρόμο του Μεταξιού» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βράντζα Παναγιώτα, Κατσαβριά Χρυσούλα, Καματερός Ηλίας, Ζεϊμπέκ Χουσεΐν, Μάρδας Δημήτριος, Σιμορέλης Χρήστος, Τσιρώνης Ιωάννης, Μπούρας Αθανάσιος, Πλακιωτάκης Ιωάννης, Τζελέπης Μιχάλης, Ζαρούλια Ελένη, Κατσώτης Χρήστος, Κατσίκης Κωνσταντίνος, Μαυρωτάς Γεώργιος, Γεωργιάδης Μάριος.

Τέλος και περί ώρα 11.10΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΕΥΗ ΚΑΡΑΚΩΣΤΑ ΙΩΑΝΝΗΣ ΣΗΦΑΚΗΣ**